《卜居书怀》
宋代·刘攽

漆雕未能信，阳甫免归居。理以逍遥得，材由濩落疏。

狭才轻势利，小隐幸林庐。藿食由来事，茅茨不愿馀。

南檐容曝日，侧径喜携锄。筋力吾如此，功名世有诸。

忆初干万乘，徒步谒公车。投射东堂策，归来北阙书。

先鸣烦指日，弱羽愧吹嘘。云雨非人力，泥涂亦诏除。

江湖轻乘雁，钟鼓陋鶢鶋。有道翻羞卷，迷津幸遂初。

幽栖谢车马，至乐狎樵渔。述作称狂简，谁能问起予。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。